Umsagnir sem bárust voru alls 131 og fram komu nokkuð mismunandi sjónarmið. Ljóst er að skiptar skoðanir eru um breytingarnar sem sumir telja vera neikvæðar og að þær muni skapa aukna slysahættu og hafa önnur neikvæð áhrif á aðstæður til strandveiða. Aðrir telja breytingarnar vera til bóta og að þær muni bæta skilyrði til strandveiða. Rök þeirra sem eru mótfallnir breytingunum snúa m.a. að öryggismálum og að breytingarnar muni leiða til ólympískra veiða með tilheyrandi áhættu. Rök þeirra sem eru fylgjandi breytingunni snúa m.a. að því að þær séu réttlætismál til þess að tryggja jafnræði milli báta á einstökum svæðum.

Fjölmargar aðrar tillögur komu fram sem eru utan umfjöllunarefnis þessa frumvarps s.s. að takmarka þurfi fjölda báta, afnema þurfi aflahámark, breyta þurfi fjölda daga strandveiða í hverjum mánuði, tryggja þurfi ákveðinn dagafjölda á strandveiðum, útvíkka þurfi tímabil strandveiða, og afnema þurfi heimildir Fiskistofu til að stöðva strandveiðar.

Ráðuneytið lagði mat á umsagnirnar og hafði hliðsjón af þeim við frágang frumvarpsins. Þá verði í frumvarpi varpað skýru ljósi á framkvæmd fyrirhugaðra laga og að drög að reglugerð fylgi frumvarpinu þar sem árið 2022 verði haft til hliðsjónar.